[pic] | KOMISIJA EVROPSKIH SKUPNOSTI |

Bruselj, 16.9.2005

COM(2005) 434 konč.

1999/0238 COD

MNENJE KOMISIJE

v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih je predložil Evropski parlament, glede predloga

DIREKTIVE EVROPSKEGA PARLAMENTA IN SVETA

o dvaindvajseti spremembi Direktive Sveta 76/769/EGS v zvezi z omejitvami pri trženju in uporabi nekaterih nevarnih snovi in pripravkov (ftalati v igračah in predmetih za nego otrok)

1. UVOD

Točka (c) tretjega pododstavka člena 251(2) Pogodbe ES določa, da Komisija poda mnenje o spremembah, ki jih predlaga Evropski parlament ob drugi obravnavi. Komisija daje naslednje mnenje o spremembah, ki jih je predlagal Parlament.

2. OZADJE

3. Odločitev Komisije: 10. november 1999

4. Predložitev predloga Parlamentu in Svetu: 10. november 1999

5. Mnenje Ekonomsko-socialnega odbora: 1. marec 2000

6. Mnenje Evropskega parlamenta ob prvi obravnavi: 6. julij 2000

7. Sprejetje skupnega stališča: 4. april 2005 (soglasje)

8. Mnenje ob drugi obravnavi: 5. julij 2005

9. NAMEN PREDLOGA

Komisija je 10. novembra 1999 predlagala prvo spremembo Direktive 76/769/EGS (COM (1999) 577 konč.) z namenom prepovedi uporabe šestih ftalatov v igračah in predmetih za nego otrok, namenjenih za to, da jih dajejo v usta otroci, mlajši od treh let.

V kasnejših razpravah je Svet sklenil počakati na rezultate vrste celostnih ocen tveganja iz Uredbe Sveta (EGS) 793/93 o oceni in nadzoru tveganja, ki ga predstavljajo obstoječe snovi, s katerimi so medtem začeli. Na podlagi navedenih ocen tveganja so sedaj na voljo novi znanstveni podatki.

Poleg predloga za stalno omejitev je Komisija leta 1999 na podlagi člena 9 Direktive Sveta 92/59/EGS z Odločbo Komisije 1999/815/ES sprejela začasne ukrepe o prepovedi uporabe 6 ftalatov v igračah in predmetih za nego otrok, namenjenih za to, da jih dajejo v usta otroci, mlajši od treh let. Komisija obnavlja te začasne prepovedi z rednim podaljševanjem časa veljavnosti Odločbe 1999/815/ES (na vsake 3 mesece/na vsakih 6 mesecev). Države članice so prav tako sprejele različne omejitve za ftalate v igračah in predmetih za nego otrok.

Vsem vpletenim strankam, vključno z industrijo, povzročata težave nestabilnost pravnega položaja in razlike na notranjem trgu. Zato je treba čim prej ustvariti stabilnen pravni položaj.

10. MNENJE KOMISIJE O SPREMEMBAH, KI JIH JE SPREJEL EVROPSKI PARLAMENT

Spremembe, ki jih je sprejela Komisija

Komisija lahko v celoti sprejme vse 4 spremembe Evropskega parlamenta. Te so rezultat kompromisnega svežnja, dogovorjenega med Evropskim parlamentom in Svetom zaradi sprejetja Direktive v drugi obravnavi. Spremembe so v skladu s cilji predloga Komisije in ohranjajo ravnotežje interesov iz skupnega stališča.

Spremembe skupnega stališča se v glavnem nanašajo na razširitev omejitve treh ftalatov DINP, DIDP in DNOP na vse igrače, ki jih otroci lahko dajejo v usta. Poleg tega je bila opredelitvi predmetov za nego otrok dodana tudi beseda „higiena“, Komisija pa je bila zaprošena, da preuči tudi druge uporabe izdelkov, zlasti tistih, ki se uporabljajo v zdravstvu.

Sklenitev kompromisnega svežnja sta olajšali dve izjavi, ki jih je Komisija dala na plenarnem zasedanju julija 2005 (glej Prilogo).

11. SKLEPNA UGOTOVITEV

Komisija v skladu s členom 250(2) Pogodbe ES spremeni svoj predlog, kakor je navedeno zgoraj.

PRILOGA

Izjavi Komisije

Navodila (najavljena na zasedanju Sveta za konkurenco 24. septembra 2004):

Takoj ko bo sprejeta Direktiva o omejitvah pri trženju in uporabi ftalatov v igračah in predmetih za nego otrok (22. sprememba Direktive Sveta 76/769/EGS v zvezi z omejitvami pri trženju in uporabi nekaterih nevarnih snovi in pripravkov), bo Komisija po posvetovanju s strokovnjaki držav članic, odgovornimi za izvajanje Direktive 76/769/EGS, in zainteresiranimi stranmi, pripravila navodila, ki bodo olajšala izvajanje Direktive. Dokument bo obravnaval zlasti določbe o omejitvah nekaterih snovi v igračah in predmetih za nego otrok, namenjenih otrokom, če gre za igrače, „ki jih lahko dajejo v usta“, kakor je določeno v prilogi k Direktivi.

V okviru tega dela bodo preučeni vidiki v zvezi z „dostopnimi“ materiali, ki vsebujejo mehčala, in igračami, „ki se držijo v rokah“.

Dišave

Komisija potrjuje svojo namero, da v okviru Direktive o varnosti igrač obravnava tudi vprašanje dišav v igračah. To bo imelo več prednosti, določilo bo, kaj spada med „dišave“ in kateri so ustrezni ukrepi za preprečevanje ugotovljenih nevarnosti, zagotovilo pa bo tudi skladnost z drugimi zakonskimi določbami navedene direktive.